**národná rada slovenskej republiky**

IX. volebné obdobie

Číslo: KNR-VLPNM-4506/2025

**843a**

**Informácia**

**Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslancov Národnej rady Slovenskej republiky Anny ZÁBORSKEJ a Richarda VAŠEČKU na prijatie uznesenia Národnej rady Slovenskej republiky k odmietnutiu financovania tzv. „potratovej turistiky“ a k podpore suverenity členských štátov v otázkach ochrany života (tlač 843)**

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhu poslancov Národnej rady Slovenskej republiky Anny ZÁBORSKEJ a Richarda VAŠEČKU na prijatie uznesenia Národnej rady Slovenskej republiky k odmietnutiu financovania tzv. „potratovej turistiky“ a k podpore suverenity členských štátov v otázkach ochrany života (tlač 843).

Predseda Národnej rady Slovenskej republiky svojím rozhodnutím č. **886** z 21. mája 2025 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny a Výboru Národnej rady SR pre európske záležitosti s tým, že Výbor Národnej rady Slovenskej republiky pre ľudské práva a národnostné menšiny ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výboroch a návrh na uznesenie Národnej rady Slovenskej republiky.

Výbor Národnej rady Slovenskej republiky pre ľudské práva a národnostné menšiny o návrhu uznesenia Národnej rady SR rokoval na svojej 33. schôdzi dňa 26. mája 2025, avšak neprijal uznesenie, keďže návrh uznesenia výboru nezískal súhlas nadpolovičnej väčšiny prítomných poslancov a poslankýň podľa § 52 ods. 4 zákona o rokovacom poriadku Národnej rady Slovenskej republiky. Výbor Národnej rady SR pre európske záležitosti do času rokovania gestorského výboru o danej tlači nerokoval. Určený výbor o danej tlači rokoval dňa 28. mája 2025 a prijal k nej uznesenie, v ktorom odporučil Národnej rade SR predmetný návrh uznesenia Národnej rady SR schváliť.

Výbor Národnej rady Slovenskej republiky pre ľudské práva a národnostné menšiny ako gestorský výbor na svojom zasadnutí dňa 27. mája 2025 neschválil informáciu výboru o výsledku rokovania určených výborov, a z toho dôvodu predsedníčka výboru poverila poslanca **Mariána Čaučíka**, aby uviedol informáciu na schôdzi Národnej rady Slovenskej republiky a predložil návrh na uznesenie Národnej rady Slovenskej republiky, ktoré tvorí prílohu tejto informácie.

Lucia Plaváková v. r.

predsedníčka Výboru NR SR pre ľudské práva a národnostné menšiny

PRÍLOHA

N Á R O D N Á R A D A  S L O V E N S K E J R E P U B L I K Y

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ....... 2025

**k odmietnutiu financovania tzv. „potratovej turistiky“**

**a k podpore suverenity členských štátov v otázkach ochrany života**

Národná rada Slovenskej republiky:

1. *Vyjadruje* znepokojenie nad registráciou európskej občianskej iniciatívy „My voice, my choice: For Safe And Accessible Abortion“ podľa Vykonávacieho rozhodnutia Komisie (EÚ) 2024/1158, ktorá žiada financovanie prístupu k interrupciám v rámci Európskej únie, čo môže viesť k tzv. „potratovej turistike“.

2. *Pripomína*, že podľa článku 6 Zmluvy o fungovaní Európskej únie je zdravotná politika, vrátane regulácie interrupcií, v kompetencii členských štátov, a že akékoľvek snahy o harmonizáciu v tejto oblasti zo strany EÚ sú neprípustné.

3. *Vyzýva* Európsku komisiu, aby rešpektovala kompetencie členských štátov v oblasti ochrany života a aby sa zdržala akýchkoľvek krokov, ktoré by mohli viesť k harmonizácii legislatívy v tejto citlivej oblasti.

4. *Odmieta* akékoľvek iniciatívy, ktoré by mohli viesť k financovaniu interrupcií z rozpočtu EÚ, vrátane podpory cezhraničného prístupu k interrupciám, čo by mohlo narušiť legislatívnu suverenitu členských štátov.

5. *Žiada* vládu Slovenskej republiky, aby na úrovni Rady Európskej únie aktívne obhajovala právo členských štátov na samostatné rozhodovanie v otázkach ochrany života a aby odmietla akékoľvek návrhy na financovanie interrupcií z prostriedkov EÚ.

6. *Vyzýva* poslancov Európskeho parlamentu zo Slovenskej republiky, aby sa postavili proti iniciatívam smerujúcim k financovaniu interrupcií z rozpočtu EÚ a aby podporovali zachovanie legislatívnej suverenity členských štátov v oblasti ochrany života.